**Aisberg**

*Bragagiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Mi-e prinsă brigantina-n ghețuri,

Încheieturile-i suspină

Și vânturile-alungă cețuri,

Apoi și vremea cea senină.

Îmi fac tot calcule cu șanse-n

O ipotetică salvare

Precum „Fram” al lui Fridtjof Nansen

Ca să ajung la dezghețare.

Strâns sunt de iarnă iar metodic

De se contractă-n mine timpul,

Mă târâie Oceanul Nordic

Spre Polul Nord ori pur și simplu.

Își scarpină un urs de proră

Coasta bălană fără frică

Și iarăși iarnă, auroră,

Și stele, ger, omăt, nimică.

Dar totuși mult în primăvară

Voi năvăli cu toată viața

Și cât n-ar sta noaptea polară

Va trebui să-și rupă gheața.

Veni-voi aisberg plin de geruri

Și-n sloiurile cristaline

Plin de idei și adevăruri

Ce singur le-am găsit în mine.

Iar muguri vor țipa-n catarge

Ca vrăbiuțele în Soare

Și toată gheața mi s-a sparge

Ca să rămână-n val de mare.

Când ziua va roti ca barză

Înaltă, limpede și lină

Îmi va-nflori nava ca zarzăr

Din orice slovă în marină.

Am să cobor pe mal cu-ncetul

Cu ochi în ceață de sfială,

Stângaci ți-oi înmâna buchetul

Strâns de pe vas la repezeală.

„Iat-am venit!” numai voi spune

Căci tot ce-am repetat în minte

În nopți pufoase de tăciune

A refuzat să-mi dea cuvinte.

Și tu ca-n fiecare dată

Nu spui ocara sau acordul,

Îmi vei zâmbi apropiată:

„Ce flori frumoase crește Nordul!”

Victor Bragagiu